ตามคาด! ITD ทะยานแรง 12% หลังรับประทานบัตร “เหมืองแร่โพแทช”
ตามคาด! ITD ทะยานแรง 12% ราคาแตะ 2.16 บ. หลังบริษัทย่อย “เอเซีย แปซิฟิค โปแตซ คอร์ปอเรชั่น” ได้รับประทานบัตรโครงการ “เหมืองแร่โพแทช” จังหวัดอุดรธานี นาน 25 ปี
ตามคาด! ITD ทะยานแรง 12% หลังได้รับประทานบัตร “เหมืองแร่โพแทช” จังหวัดอุดรธานี นาน 25 ปี
11 ต.ค. 2565

ผู้สื่อข่าวรายงานว่า วันนี้ (11 ต.ค.65) ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ล่าสุด ณ เวลา 10:05 น. อยู่ที่ระดับ 2.16 บาท บวก 0.23 บาท หรือ 11.92% สูงสุดที่ระดับ 2.28 บาท ต่ำสุดที่ระดับ 2.10 บท ด้วยมูลค่าซื้อขาย 178.42 ล้านบาท

ทั้งนี้ราคาหุ้น ITD ปรับตัวขึ้น หลังบริษัท เอเซีย แปซิฟิค โปแตซ คอร์ปอเรชั่น จำกัด (APPC) ซึ่งเป็นบริษัทย่อยที่บริษัทฯ ถือหุ้นใหญ่ 90% และกระทรวงการคลังถือหุ้น 10% ได้รับมอบประทานบัตรโครงการเหมืองแร่โพแทชจากสำนักงานอุตสาหกรรมจังหวัดอุดรธานี
โดยโครงการเหมืองแร่โพแทช จังหวัดอุดรธานี เป็นโครงการที่กระทรวงอุตสาหกรรมโดยความเห็นชอบของคณะรัฐมนตรีได้ออกประกาศกระทรวงอุตสาหกรรมเชิญชวนบริษัทต่างๆ ยื่นขอสิทธิสำรวจและผลิตแร่โพแทช ซึ่งบริษัท APPC ได้รับสิทธิดังกล่าวในพื้นที่จังหวัดอุดรธานี เป็นคำขอประทานบัตรจำนวน 4 แปลงของแหล่งแร่อุดรใต้รวมเนื้อที่ 26,446 ไร่ 1 งาน 49 ตารางวา
ทั้งนี้ ครม.ได้มีมติเห็นชอบเมื่อวันที่ 28 มิ.ย.65 ต่อมาคณะกรรมการแร่ ตามพระราชบัญญัติแร่ พ.ศ. 2560 ได้อนุญาตประทานบัตร การทำเหมืองประเภทที่ 3 การทำเหมืองใต้ดิน ประเภทแร่โพแทช เมื่อวันที่ 26 ก.ค.65
แหล่งแร่อุดรใต้มีปริมาณสำรองแร่ทั้งหมด 85,820,781 เมตริกตัน เมื่อนำมาแต่งแร่จะได้โพแทชเซี่ยมคลอไรด์ (KCl) รวมเป็นจำนวน 33,715,307 เมตริกตัน ในอัตราการผลิตสูงสุด 2.1 ล้านตันต่อปี โดยมีข้อผูกพันที่จะต้องขายในประเทศก่อนประมาณ 700,000 ตันต่อปี ส่วนเกินจึงจะส่งออกต่างประเทศประมาณ 1.4 ล้านตันต่อปี
สำหรับระยะเวลาการอนุญาตประทานบัตร 25 ปีเริ่มนับตั้งแต่วันที่ 23 ก.ย.65 โดยมีระยะเวลาก่อสร้างประมาณ 3 ปี ผลิตแร่โพแทช 21 ปี และปิดเหมืองประมาณ 1 ปี อย่างไรก็ตามตามกฎหมายบริษัทฯ สามารถขอขยายสัมปทานเพิ่มได้อีก 5 ปี
ทั้งนี้ ราคาประกาศล่าสุดของกรมอุตสาหกรรมพื้นฐานและการเหมืองแร่ เมื่อวันที่ 10 ต.ค.65 คือ 34,250 บาทต่อเมตริกตัน นอกจากนั้นแร่โพแทช (K) เป็นแม่ปุ๋ย หนึ่งในธาตุอาหารสำคัญ (N-P-K) ที่ช่วยเพิ่มผลผลิตของพืชในปัจจุบัน ประเทศไทยต้องนำเข้าแม่ปุ๋ยจากต่างประเทศทั้งหมด จึงประสบปัญหาภาวะการขาดแคลนและแม่ปุ๋ยมีราคาสูงขึ้นมาก